‘Jeugliga sal verantwoordelik gehou word vir skade tydens optogte’Die ANC-jeugliga het ŉ ooreenkoms met die Johannesburgse metropolisie onderteken waarvolgens die organisasie verantwoordelik gehou sal word vir enige skade wat aangerig word tydens sy beplande massa-optogte Donderdag en Vrydag in Gauteng. Beeld berig betogers kom Donderdagoggend om 10:00 by die Beyers Naudé-plein in die Johannesburgse middestad bymekaar van waar die optog begin wat via die Johannesburgse Aandelebeurs by die Uniegebou eindig. Die Tshwane-metropolisie het vroeër die jeugliga se aansoek om Donderdagaand ŉ nagwaak by die Uniegebou te hou afgekeur. Die jeugliga sê egter hy sal die nagwaak by ŉ ander bestemming hou. ŉ Woordvoerder van die Tshwane-metro, Console Tleane, sê die aansoek is afgekeur aangesien die Uniegebou ŉ “nasionale sleutelpunt is”. Die jeugliga het egter toestemming gekry om Vrydagoggend ŉ optog te hou na die Uniegebou waar hulle ŉ memorandum aan die presidensie sal oorhandig. Die jeugliga sê die massa-optogte op 27 en 28 Oktober is vir “ekonomiese vryheid”.